Az állampolgári jogok országgyűlési biztosának
Jelentése
az OBH 5321/2003. számú ügyben

Előadó: dr. Izafé Éva
A vizsgálat megindulása
A panaszos beadvánnyal fordult az állampolgári jogok országgyűlési biztosához, melyben sérelmezte, hogy a 2002. évi dunai árvíz során alkalmazott védekezési munkálatokkal kapcsolatban felmerült károkat az önkormányzat nem térítette meg, döntést nem hozott.
A vizsgálat az Alkotmányban deklarált jogorvoslathoz való jog, valamint a jogállamiság elvéből fakadó jogbiztonság követelménye és tisztességes eljáráshoz való jog megsértésének gyanúja miatt indult. 

A megállapított tényállás
Az iratok szerint a védekezési munkálatok következtében sérelmezett munkálatok elvégzésével kapcsolatban a környezetvédelmi és vízügyi minisztérium, a területi vízügyi igazgatóság és a megyei közigazgatási hivatal is állást foglalt. 
A védekezés során okozott károk megtérítését a panaszos már 2002. szeptember 13-én kérte az önkormányzattól, ugyanakkor a város jegyzője a későbbiekben az érintett ingatlanrészek megvételére tett javaslatot. A területi vízügyi igazgatóság és a Pöltenberg utcai ingatlantulajdonosok között személyes találkozásra is sor került.
Első ízben szeptember 2-án kértem a polgármester tájékoztatását, hogy a kártérítés és az ingatlanrész megvásárlása ügyében, illetve a védekezéssel kapcsolatos panasz ügyében az önkormányzat milyen intézkedést tett, valamely más hatóság ezzel kapcsolatban hozott-e döntést, és ennek következtében a panasz rendeződött-e.
Tekintettel arra, hogy a megkeresésemre választ nem kaptam, 2004. november 19-én kelt levelemben azt megsürgettem, de 2004. december 8-ig erre sem érkezett válasz.

Az ügy jogszabályi háttere
Az állampolgári jogok országgyűlési biztosáról szóló 1993. évi LIX. tv. (Obtv.)
18. § (10) Ha az országgyűlési biztos a (2)-(4) bekezdésben foglalt jogosítványai alapján adatot (felvilágosítást, magyarázatot stb.) kér, a megkeresésnek - ha e törvény másként nem rendelkezik - a megkeresett szerv az országgyűlési biztos által megállapított határidőn belül, amely tizenöt napnál rövidebb nem lehet, köteles eleget tenni.

191/1996. (XII. 17.) Korm. rendelet a fővárosi, megyei közigazgatási hivatalokról
22. § (1) A hivatalvezető, az igazgatási szervek vezetője a 21. §-ban meghatározott szervek ellenőrzése során feltárt vagy más módon tudomására jutott jogszabálysértés esetén megteszi a szükséges intézkedéseket, (2) Az (1) bekezdésben meghatározott esetekben a megkeresett szerv vezetője köteles a hivatalvezető, az igazgatási szerv vezetője megkeresését érdemben megvizsgálni, és saját intézkedéséről vagy annak mellőzése okáról a hivatalvezetőt, az igazgatási szerv vezetőjét - a megkereséstől számított 30 napon belül - tájékoztatni.

Az érintett alkotmányos jog
1949. évi XX. törvény a Magyar Köztársaság Alkotmánya
2. § (1) A Magyar Köztársaság független, demokratikus jogállam.
32/B. § (1) Az állampolgári jogok országgyűlési biztosának feladata, hogy az alkotmányos jogokkal kapcsolatban tudomására jutott visszásságokat kivizsgálja vagy kivizsgáltassa, és orvoslásuk érdekében általános vagy egyedi intézkedéseket kezdeményezzen. (3) Az országgyűlési biztos eljárását törvényben meghatározott esetekben bárki kezdeményezheti.

A vizsgálat megállapításai
Az eljárás során az Obtv. alapján tájékoztatást kértem az árvíz során alkalmazott védekezési munkálatokról, és a felmerült károk megtérítésével kapcsolatos önkormányzati intézkedésekről. A megkeresésemre válasz nem érkezett, ezért a választ megsürgettem, azonban erre sem történt reagálás.
A fentiekre tekintettel megállapítottam, hogy a polgármesterhez intézett megkereséseim teljesítésének megtagadása sérti az országgyűlési biztosnak az Obtv. 18. §-ában meghatározott vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az Alkotmány 2 §. (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Ajánlás
Az Obtv. 20. § (1) bekezdése alapján felkérem a Komárom-Esztergom Megyei Közigazgatási Hivatal Vezetőjét, hogy a közigazgatási területén gondoskodjon arról, hogy a vizsgálattal érintett polgármester teljesítse az országgyűlési biztos jogszabályon alapuló megkeresését.
Kérem a Komárom-Esztergom Megyei Közigazgatási Hivatal vezetőjét, hogy ajánlásommal kapcsolatos álláspontjáról, illetve a megtett intézkedésről 30 napon belül értesíteni szíveskedjen.

Budapest, 2004. december 13.

Lenkovics Barnabás sk.